Nakon što je Ivan Pernar, supredsjednik Živog zida, na Facebooku objavio kako odbija gostovati u HRT-ovoj emisiji Otvoreno jer 'ne želi u isti koš s marginalcima', reagirala je Slobodna Hrvatska, stranka koju su osnovali bivši članovi Živog zida. Njezino priopćenje donosimo u cijelosti:

– Nakon neugodnog ispada Ivana Pernara koji je putem društvenih mreža direktno i na neprimjeren način pokušao posramiti i javno naštetiti stranci Slobodna Hrvatska koju su osnovali bivši članovi Živog zida, prisiljeni smo reagirati iz obveze prema članovima i javnosti. Budući da smo od početka sudjelovali u stvaranju stranke Živi Zid (nekadašnjeg Saveza za Promjene) jako smo dobro upoznati s problemima u Živom zidu jer smo i sami bili žrtve autokracije.

Gospodin Pernar nije se želio odazvati na poziv uredništva u HRT-ovu emisiju Otvoreno gdje se raspravljalo o unutarstranačkoj demokraciji i njezinom posljedičnom utjecaju na ostale procese u društvu. Pozvan je bio i Dušan Cvetanović kao tajnik stranke Slobodna Hrvatska, jedine stranke koja u Hrvatskoj provodi direktnu demokraciju. Ujedno je jedan od suosnivača Živog Zida i Saveza za Promjene, bio je voditelj kampanje Ivana Vilibora Sinčića kada je osvojio 300.000 glasova te nositelj liste Živog Zida na prošlogodišnjim parlamentarnim izborima gdje je osvojio 1270 preferencijalnih glasova, a cijela lista u VIII. izbornoj jedinici osvojila je 5,14 %, dakle nedostajalo je manje od 500 glasova za osvajanje mandata u navedenoj izbornoj jedinici.

Utjecaj Dušana Cvetanovića na osnivanje i uspjeh pokreta Živi Zid je neosporan pa je istup nekadašnjeg suborca i kolege Ivana Pernara u najblažu ruku čudan, budući da čovjek koji je s njim gradio stranku i pokret teško može biti marginalac ili nedostojan sugovornik. Ustvari se radi o grubom obmanjivanju javnosti s iznošenjem neistine o navodnoj nebitnosti sugovornika te da je jednom Ivanu Pernaru kao budućem saborskom zastupniku ispod časti odazvati se na takvu vrstu emisije. Vrlo interesantan stav od dotičnog gospodina koji je konstantno napadao medije da ga ne zovu na sučeljavanja tvrdeći da je sustavno ignoriran od strane tih istih medija već godinama.

Sada kada mu se konačno pružila prilika da u najatraktivnijem HRT-ovu terminu konačno javno nastupi i iznese svoje stavove o bitnoj temi za cijelo društvo, njemu je kao novoizabranom saborskom zastupniku izbor sugovornika ispod časti? S grubim podcjenjivanjem se osvrnuo na Dušanov loš izborni rezultat zaboravljajući da je 2011. Savez za Promjene koji je tada izišao u koaliciji s Hrvatskom seljačkom autohtonom strankom također polučio po njemu „loš“ izborni rezultat gdje je nakon godinu dana postojanja bilo osvojeno 13.000 glasova.

Sadašnji „povijesni rezultat“ Živog Zida nije uspjeh jednog pojedinca i njegove „genijalne" politike i vizije nego rezultat rada svih aktivista i unutarstranačkih ljudi koji su nesebično i požrtvovno stvarali strukturu i organizaciju pomažući drugima i uskačući u pomoć ljudima koje je sustav iznevjerio. Svima je jasno kakva je socijalna situacija u Hrvatskoj i ne treba puno da se shvati da su borci za običnog malog čovjeka pobrali simpatije dobrog dijela građana.

Stranka Slobodna Hrvatska kao novonastala mlada stranka osnovana je 20. veljače 2016. nakon što je 200 aktivista i čelnih ljudi Živog Zida izišlo iz te stranke zbog nedemokratskih procesa unutar nje, netransparentnog trošenja novca, neobzirnog vođenja knjiga, izbacivanja čelnih ljudi iz stranke nakon što su tražili uvid u troškove i knjige te sličnih malverzacija za koje je potrebno barem još nekoliko stranica. Znalo se da ćemo morati ispočetka, no da nam je bilo na umu samo brzopleto ostvarivanje političke moći i manipulacija masama u cilju ostvarenja svojih ciljeva, ne bismo ni istupili iz stranke nego smo mirno mogli čekati svoj trenutak budući da je bilo vrlo izvjesno da se Vlada neće dugo održati.

Međutim, bilo nam je jasno kao pojedincima i aktivistima koji se borimo protiv nepravde, korupcije, kriminala i gaženja malog čovjeka da ne možemo izgraditi bolji sustav ako se nećemo sami držati etičkih načela. Ne možete se boriti protiv lopovluka dok sami radite isto. Kao mladoj stranci koja postoji tek nekoliko mjeseci bilo nam je jasno da ne možemo polučiti uspješan izborni rezultat, no najkraći put nije uvijek i najbolji, a onaj najpošteniji je također daleko i najteži. Koristiti prvu nastalu priliku za nisko spuštanje nekadašnjem prijatelju i suborcu nije primjereno mladom čovjeku koji ima pretenzije da bude nekakav lider ove zemlje i nositelj pozitivnih promjena. Nemojmo zaboraviti da onaj koji se prema bliskima i nekadašnjim prijateljima i kolegama odnosi na ovakav način, iznoseći laži i notorne neistine u javnost i prije nego što je postao saborski zastupnik, zasigurno ima manjak elementarne ljudske etičnosti. S brutalnom laži ne možeš biti na strani istine. S nedopuštanjem demokracije unutar stranke ne možeš stvoriti demokratsko društvo. Razmislite što bi u nekom potencijalnom budućem scenariju moglo uslijediti od takvih ljudi. Društvo puno blagostanja ili pak prikrivena diktatura? – stoji u priopćenju Slobodne Hrvatske.